***CADÉT Y MAER – CANLLAWIAU***

*Bydd y ddogfen hon yn eich helpu i ddeall beth yw Cadét y Maer, pa gyfrifoldebau sydd ganddynt a beth a ddisgwylir gan Gadét y Maer.*

Drwy ddod yn Gadét y Maer, disgwylir i chi ddilyn y canllawiau hyn a chymryd cyfrifoldeb dros eich ymddygiad eich hunan fel cynrychiolydd y fwrdeistref sirol.

**Beth yw Cadét y Maer a beth mae Cadét y Maer yn ei wneud?**

Mae Cyngor Castell-nedd Port Talbot wedi ymrwymo i feithrin perthynas gref â sefydliadau ieuenctid lleol, a chydnabod cyfraniadau pobl ifanc yn y gymuned. Bydd penodi Cadét y Maer yn rhoi cyfle i gadét lleol gefnogi’r Maer mewn dyletswyddau dinesig, gan gynrychioli’i sefydliad ei hunan ar yr un pryd.

Defnyddir y term cadét yn aml i gyfeirio at bobl sy’n hyfforddi yn y gwasanaethau milwrol neu argyfwng. Yng Nghyngor Castell-nedd Port Talbot, detholir Cadét y Maer o grwpiau / clybiau eraill sy’n gwisgo lifrai.

Prif ddyletswydd Cadét y Maer yw mynd gyda Maer Castell-nedd Port Talbot i sawl digwyddiad dinesig cyhoeddus addas yn ystod y flwyddyn Faerol, Yn ystod y cyfnod hwn, bydd gan Gadét y Maer gyfle i brofi bywyd dinesig, ac mae hyn yn cynnwys mynychu digwyddiadau fel Diwrnod y Lluoedd Arfog a Sul y Cofio.

Yn y digwyddiadau hyn, bydd Cadét y Maer yn cynorthwyo’r Maer i groesawu pobl bwysig a chynnal dyletswyddau fel darllen mewn digwyddiad neu gludo torch.

**Beth fydd Cadét y Maer yn ei wisgo?**

Disgwylir i chi wisgo’n ffurfiol – mewn lifrai ar gyfer pob digwyddiad oni nodir yn wahanol.

Disgwylir i chi wisgo Bathodyn y Swydd, sef bathodyn pin sy’n dangos arfbais y Maer. Dylid gwisgo hwn ar ochr chwith eich lifrai. Pan fydd eich blwyddyn fel Cadét y Maer yn dod i ben, engrafir y bathodyn â’ch enw, a chewch ei gadw am byth.

**Sut ydw i’n siarad â’r Maer?**

Yn eich areithiau ac mewn cwmni, dylech gyfeirio bob amser at y Maer fel Mr Maer, ac os yw’r Faeres yn bresennol, Madam Maeres. Os yw’r Maer yn fenyw, dylid cyfeirio ati hi fel Madam Maer. Bydd ganddi Gymar (yn hytrach na Maeres) y dylid ei alw’n Gymar y Maer.

**Ymddygiad disgwyliedig**

* Cyfryngau Cymdeithasol – rhaid i chi gadw eich tudalennau Facebook, X ac ati yn ‘lân’ yn ystod eich cyfnod yn y swydd. Mae hyn yn cynnwys dim iaith anweddus, ymddygiad gwrthgymdeithasol, sylwadau anaddas a bod yn wleidyddol niwtral.
* Yn ystod dyletswyddau dinesig, nid yw’n dderbyniol prynu na defnyddio alcohol, sigaréts / fêps.
* Pan fyddwch chi mas yn eich amser cymdeithasol, yng ngŵydd y cyhoedd, rhaid i chi ymddwyn bob amser mewn modd sy’n portreadu pobl ifanc mewn dull cadarnhaol.

**Pa gefnogaeth sydd ar gael i Gadét y Maer**

Dylai teithio i ddigwyddiadau gael ei drefnu gan riant / gofalwr y cadét.

Bydd Ysgrifenyddes y Maer ar gael i’ch helpu chi bob amser. Er enghraifft, gall Ysgrifenyddes y Maer helpu i gyfansoddi eich areithiau, ond ni fydd hi’n eu hysgrifennu drosoch. Rhaid mai eich geiriau chi fydden nhw.

Yn ychwanegol, bydd Ysgrifenyddes y Maer ar gael i roi cefnogaeth a chyngor ynghylch unrhyw achlysuron y byddech chi’n eu mynychu gyda’r Maer.